ข้อมูลสรุป (Executive Summary)

บริษัท คริสเตียนีและนีลเส็น (ไทย) จำกัด (มหาชน) (บริษัทฯ)
ได้จดทะเบียนเป็นบริษัทจำกัดเมื่อปี 2473 โดยการร่วมทุนของบริษัท คริสเตียนี แอนด์ นีลเส็น
เอ/เอส ประเทศเดนมาร์ก, บริษัท อีสต์เอเซียติ๊ก จำกัด และสำนักงานพระคลังข้างที่
(สำนักงานทรัพย์สินส่วนพระมหากษัตริย์)
ต่อมาได้แปรสภาพเป็นบริษัทมหาชนจำกัดตามกฎหมายว่าด้วยบริษัทมหาชน เมื่อวันที่ 26 พฤศจิกายน
2535 บริษัทได้เข้าสู่ขบวนการฟื้นฟูกิจการเมื่อวันที่ 31 พฤษภาคม 2545
และได้ดำเนินการตามแผนฟื้นฟูกิจการส่วนที่สำคัญแล้วเสร็จ
ต่อมาศาลล้มละลายกลางได้มีคำสั่งยกเลิกการฟื้นฟูกิจการเมื่อวันที่ 1 กันยายน 2548 ปัจจุบันบริษัทฯ
มีทุนจดทะเบียน 401,162,888 บาท และทุนชำระแล้ว 401,161,682 บาท

บริษัทฯ ดำเนินธุรกิจหลักในการรับเหมาก่อสร้างงานวิศวกรรมโยธาทุกประเภท เช่น
งานก่อสร้างถนน สะพาน งานสาธารณูปโภคพื้นฐาน งานอาคาร โรงงานอุตสาหกรรม งานก่อสร้าง
Silo ในระบบ Slip-form งานรวบรวมท่อบ่อบำบัดน้ำเสีย เป็นต้น นอกจากนี้บริษัทฯ
ยังสามารถออกแบบก่อสร้างและดำเนินการก่อสร้างแบบเบ็ดเสร็จในลักษณะ EPC (Engineering
Procurement and Construction) ตามความต้องการของลูกค้า

ผลการดำเนินงานของบริษัทและบริษัทย่อยในปี 2552 บริษัทและบริษัทย่อยมีรายได้รวมจำนวน
4,376 ล้านบาท โดยมีรายได้หลักจากกิจกรรมก่อสร้างจำนวน 4,346 ล้านบาท
และมีกำไรสุทธิจำนวน 153 ล้านบาท สำหรับงบการเงินเฉพาะบริษัทมีรายได้รวมจำนวน 4,375
ล้านบาท โดยมีรายได้หลักจากกิจกรรมก่อสร้างจำนวน 4,344 ล้านบาท และมีกำไรสุทธิจำนวน
159 ล้านบาท ฐานะทางการเงินของบริษัทและบริษัทย่อย ณ วันที่ 31 ธันวาคม 2552
มีสินทรัพย์รวมจำนวน 3,123 ล้านบาท หนี้สินรวมจำนวน 1,992 ล้านบาท
และส่วนของผู้ถือหุ้นจำนวน 1,131 ล้านบาท ฐานะทางการเงินเฉพาะบริษัท ณ วันที่ 31 ธันวาคม
2552 มีสินทรัพย์รวมจำนวน 3, 107 ล้านบาท หนี้สินรวมจำนวน 1,988 ล้านบาท และส่วนของ
ผู้ถือหุ้นจำนวน 1,119 ล้านบาท

ในระหว่างปี บริษัทฯ ได้ดำเนินการปิดกิจการในบริษัทที่ไม่ได้ดำเนินธุรกิจ คือ บริษัท ซีเอ็น
แอดไวซอรี่ จำกัด โดยจดทะเบียนเลิกกิจการกับกระทรวงพาณิชย์ เมื่อวันที่ 2 กรกฎาคม 2552
และจดทะเบียนเสร็จการชำระบัญชี เมื่อวันที่ 22 กันยายน 2552
และดำเนินการปิดกิจการของบริษัท ซีเอ็น เพลซ สีลม ดีเวลอปเม้นท์ จำกัด
ซึ่งเป็นบริษัทย่อยของบริษัท ซีเอ็นที โฮลอิ้งส์ จำกัด
โดยจดทะเบียนเลิกกิจการกับกระทรวงพาณิชย์เมื่อวันที่ 11 สิงหาคม 2552
และจดทะเบียนเสร็จการชำระบัญชีเมื่อวันที่ 16 ตุลาคม 2552

นอกจากนี้ บริษัทฯ ยังได้จดทะเบียนเลิกกิจการและชำระบัญชี ของกิจการร่วมค้า เนาวรัตน์,
อิตาเลียนไทย, คริสเตียนี และ เอ เอส ร่วมค้า กับกระทรวงพาณิชย์ เรียบร้อยแล้ว

ในปี 2549 บริษัทฯ
ได้เปลี่ยนแปลงนโยบายการบัญชีของเงินลงทุนในบริษัทย่อยและกิจการที่ควบคุมร่วมกันในงบการเงินเฉพาะของบริษัทจากวิธีส่วนได้เสียเป็นวิธีราคาทุน
ตามมาตรฐานการบัญชีฉบับที่ 44 (ปรับปรุง 2550)
และได้ปรับย้อนหลังงบการเงินเฉพาะกิจการงวดก่อนเสมือนว่าบริษัทฯ
ได้ถือปฏิบัติเกี่ยวกับการบันทึกบัญชีดังกล่าวมาโดยตลอด
การเปลี่ยนแปลงนโยบายบัญชีดังกล่าวมีผลกระทบเฉพาะต่อรายการบัญชีที่เกี่ยวข้องกับเงินลงทุนในบริษัทย่อยและกิจการที่ควบคุมร่วมกันในงบการเงินเฉพาะกิจการเท่านั้น
โดยมิได้มีผลกระทบต่องบการเงินรวมแต่อย่างใด

ในปี 2550 บริษัทฯ
ได้เปลี่ยนแปลงนโยบายการบัญชีเกี่ยวกับการตีราคาสินทรัพย์ตามประกาศสภาวิชาชีพบัญชี ฉบับที่
25/2549 โดยให้ทางเลือกในกรณีที่กิจการมีการตีราคาสินทรัพย์เพิ่ม
สามารถเลือกปฏิบัติโดยคำนวณค่าเสื่อมราคาที่ตัดไปสู่งบกำไรขาดทุนจากราคาต้นทุนเดิม
แทนที่จะคำนวณจากราคาที่ตีใหม่ ในปี 2550 บริษัทฯ
ได้จัดให้มีการประเมินราคาอาคารใหม่และเลือกที่จะปฏิบัติตามประกาศดังกล่าว ทั้งนี้ บริษัทฯ
ได้ปรับย้อนหลังงบการเงินงวดก่อนที่แสดงเปรียบเทียบเสมือนว่าบริษัทฯ
ได้ถือปฏิบัติตามประกาศดังกล่าวมาโดยตลอด

เมื่อวันที่ 16 พฤษภาคม 2551 บริษัท ทุนลดาวัลย์ จำกัด
(บริษัทในเครือของสำนักงานทรัพย์สินส่วนพระมหากษัตริย์) ในฐานะผู้ถือหุ้นใหญ่ของบริษัทฯ
ได้ลงนามในสัญญาจะซื้อจะขายหุ้นของบริษัทฯ กับ ธนาคารไทยพาณิชย์ จำกัด (มหาชน)
เพื่อซื้อขายหุ้นสามัญของบริษัทฯ จำนวน 166,313,259 หุ้น (มูลค่าหุ้นที่ตราไว้หุ้นละ 1 บาท)
คิดเป็นร้อยละ 41.46 ของจำนวนหุ้นที่จำหน่ายได้แล้วทั้งหมด ในราคาหุ้นละ 2.50 บาท
รวมเป็นเงินทั้งสิ้น 415,783,147.50 บาท โดยได้มีการชำระราคาค่าหุ้นเมื่อวันที่ 28 กรกฎาคม
2551 ซึ่งธนาคารฯ ได้ทำการส่งมอบและโอนกรรมสิทธิ์ในหุ้นสามัญให้แก่บริษัท ทุนลดาวัลย์ จำกัด
ในวันเดียวกัน ทำให้บริษัท ทุนลดาวัลย์ จำกัด มีสัดส่วนในการถือหุ้นในบริษัทฯ เพิ่มขึ้นจากร้อยละ
29.89 เป็น ร้อยละ 71.35 ของจำนวนหุ้นสามัญที่จำหน่ายได้แล้วทั้งหมดของบริษัทฯ ทั้งนี้ บริษัท
ทุนลดาวัลย์ จำกัด ได้ปฏิบัติตามกฎเกณฑ์ต่างๆ
ที่เกี่ยวข้องในการทำคำเสนอซื้อหลักทรัพย์เพื่อครอบงำกิจการ
ตามประกาศคณะกรรมการกำกับหลักทรัพย์และตลาดหลักทรัพย์ ที่ กจ. 53/2545 เรื่อง หลักเกณฑ์
เงื่อนไข และวิธีการในการเข้าถือครองหลักทรัพย์เพื่อครอบงำกิจการ ลงวันที่ 18 พฤศจิกายน
2545 เรียบร้อยแล้ว